|  |
| --- |
|  |

# Undersøgelse om konsekvenser af coronakrisen for mennesker med handicap

Danske Handicaporganisationer har i maj 2020 gennemført en spørgeskemaundersøgelse blandt mennesker med handicap. Vi har spurgt ind til coronakrisens konsekvenser.

Helt overordnet vurderer mennesker med handicap, at myndighederne har hånderet coronakrisen godt. Næste 70 procent svarer i undersøgelsen, at de er tilfredse med den måde, myndighederne har håndteret coronavirus og krisen på. Alligevel har mange oplevet udfordringer under krisen.

Det gælder blandt andet aflyst træning og behandling, der for mange kan betyde varigt tab af funktionsevne, aflyste besøg i sundhedsvæsnet, markant ensomhed og udfordringer med tilgængeligheden til informationer om retningslinjer og coronaens udvikling.

Her følger rundspørgens resultater.

## Del 1: Træning og behandling

Mange mennesker med handicap har oplevet, at deres træning og behandling er blevet udsat eller aflyst på grund af coronavirus. For mange er træning og behandling hos eksempelvis fysioterapeuter afgørende for, at de kan bevare funktionsevne og holde sygdom og smerter i skak. I undersøgelsen svarer næsten 90 procent af dem, der har haft planlagt træning eller genoptræning, at det er blevet udsat eller aflyst under coronakrisen. Af dem svarer hver tredje, at det har påvirket deres helbred eller funktionsevne. Samtidig vurderer hver fjerde af dem, der har oplevet, at besøg af sundhedsvæsnet, fx ved egen læge eller konsultationer på sygehuse, er blevet udskudt, at det i høj eller meget høj grad har haft betydning for deres helbred eller funktionsevne.

**Spørgsmål: Har du oplevet, at f.eks. træning eller genoptræning er blevet udsat eller aflyst på grund af coronavirus?**

**Spørgsmål: I hvilken grad har udsættelsen eller aflysningen påvirket dit helbred og/eller din funktionsevne?**

**Spørgsmål: Har du oplevet, at planlagte besøg af sundhedsvæsnet er blevet udsat eller aflyst på grund af coronavirus? (spørgsmålet dækker blandt andet undersøgelser, behandlinger eller kontroller ved fysioterapeut, egen læge eller på sygehus)**

**Spørgsmål: I hvilken grad har udsættelsen eller aflysningen påvirket dit helbred og/eller din funktionsevne?**Del 2: Støtte i hjemmet

Mange mennesker med handicap modtager støtte i hjemmet til fx at komme ud af sengen eller til personlig hygiejne. Det er for mange afgørende for, at de kan leve et så selvstændigt liv som muligt. Næsten halvdelen af dem, der modtager støtte fra kommunen, har oplevet ændringer i støtten under coronakrisen. Af dem svarer næsten 85 procent, at ændringen i nogen eller i høj grad har påvirket deres liv negativt. Samtidig oplever otte ud af ti, at ændringerne ikke blev foretaget ved en konkret, individuel vurdering.

**Spørgsmål: Har du på grund af coronavirus oplevet ændringer i den støtte, du modtager fra kommunen?**

**Spørgsmål: Hvordan påvirker ændringen af støtte dit liv?**

**Spørgsmål: Oplevede du, at ændringerne i din støtte blev foretaget på baggrund af en konkret og individuel vurdering af din sag?**

**Spørgsmål: I hvilken grad føler du, at ændringerne af din støtte var rimelige set i lyset af situationen med coronavirus?**

## Del 3: Tilgængelighed til information

Under coronakrisen har der været afholdt et utal af pressemøder med myndighederne, tv-kanalerne har lavet særlige corona-programmer og myndighederne har oprettet specifikke coronarelaterede hotlines og hjemmesider. I en krisetid er det helt afgørende, at alle borgere har adgang til den nyeste information om udviklingen og retningslinjer fra myndighederne. I undersøgelsen har vi spurgt mennesker med syns- og hørenedsættelse, i hvilken grad de oplever, at ovenstående informationskanaler har været tilgængelige. Mange mennesker med hørenedsættelse har oplevet, at den særlige corona-hotline ikke var tilgængelig for dem, mens mange med synsnedsættelse har oplevet tilgængelighedsudfordringer med videoer på hjemmesider og sociale medier.

**Spørgsmål: I lyset af din *hørenedsættelse*, i hvilken grad har du så oplevet, at informationer om coronavirus har været tilgængelige for dig i følgende situationer?**

**Spørgsmål: I lyset af din *synsnedsættelse*, i hvilken grad har du så oplevet, at informationer om coronavirus har været tilgængelige for dig i følgende situationer?**

## Del 4: Ensomhed

Under coronakrisen har vi alle måtte lide afsavn. Det gælder ikke mindst mennesker med handicap, der i forvejen er markant mere ensomme end andre danskere. I undersøgelsen svarer næsten halvdelen, at de er delvist enige, enige eller helt enige i, at de har følt sig ensomme under coronakrisen.

**Udsagn: ”Jeg føler mig ensom og overladt til mig selv som følge af situationen med coronavirus og nedlukningen af samfundet”**

**Spørgsmål: I hvilken grad oplever du, at omverdenen (familie, venner, frivillige, plejepersonale mv.) holder kontakt til dig på andre måder end sædvanligt? (spørgsmålet dækker blandt andet kontakt via telefon og video)**

**Fakta: Sådan gjorde vi**

Analyseinstituttet Analyse Danmark har i perioden 7.-25. maj gennemført undersøgelsen for Danske Handicaporganisationer. Undersøgelsen er gennemført blandt medlemmer af DH-Panelet, der består af mennesker med handicap og deres pårørende.

Respondenterne er inviteret via e-mail til at besvare et online-spørgeskema.

Undersøgelsens resultater består af svar fra 892 respondenter.

Respondenterne omfatter mennesker med alle typer af handicap, både psykiske lidelser (skizofreni, angst, bipolar lidelse mv.), kognitive handicap (ADHD, autisme, epilepsi, udviklingshæmning mv.), sensoriske handicap (synshandicap, hørehandicap, hjerneskade mv.) og fysiske handicap (muskelsvind, gigt, sklerose, cerebral parese mv.).

I rundspørgen er der blevet spurgt ind til respondenternes oplevelse af coronakrisens konsekvenser.

**Danske Handicaporganisationer (DH)**

DH er talerør for handicaporganisationerne og repræsenterer alle typer af handicap. DH er paraplyorganisation for 35 medlemsorganisationer med cirka 340.000 medlemmer.